Metverð fékkst fyrir verk eftir breska huldulistamanninn Banksy á uppboði hjá Sothbís Sotheby's í Lundúnum í gær, þegar verkið Love is in the Bin eða Ástin er í ruslafötunni var slegið hæstbjóðanda fyrir sem svarar rúmum tveimur komma átta 2,8 milljörðum króna.
Verkið hét upphaflega Stúlka með blöðru og sýndi einfaldlega svarta skuggamynd af stúlku með rauða blöðru, rammað inn í gylltan ramma. Það var selt hjá Sotheby's árið 2018 fyrir um 160 milljónir króna en hafði ekki fyrr verið slegið hæstbjóðanda en falið gangverk hrökk í gang og myndin tók að renna niður úr rammanum í strimlum, öllum að óvörum. Gangverkið stöðvaðist þó áður en öll myndin rann í gegn. Haft var eftir Banksy að það hafi ekki átt að gerast, heldur hafi myndin átt að eyðileggjast alveg, en þau eru til sem draga þá fullyrðingu hans í efa. Hvað sem því líður, þá er ljóst að sá sem keypti myndina 2018 -- og hrökk illilega í kút þegar tætarinn fór í gang -- hefur sextánfaldað sitt pund á viðskiptunum og hagnast um ríflega tvo og hálfan milljarð á þremur árum. Sem er giska kaldhæðnislegt ef það er rétt sem haldið hefur verið fram, að markmið Banksys með gjörningnum 2018 hafi verið að gagnrýna vanheilagt samband listar og markaðsafla, listamanna og auðkýfinga, óheftrar listsköpunar og hömlulausrar fégirndar.